CTW พุ่งเกือบ 9% รับผลงานปีนี้ดูดี-ลุยประมูลงานเพียบ!
CTW พุ่งเกือบ 9% รับผลงานปีนี้ดูดี-ลุยประมูลงานเพียบ! ล่าสุด ณ เวลา 10.51 น. ราคาอยู่ที่ 10.50 บาท ลบ 0.85 บาท หรือ 8.81% สูงสุดที่ 11 บาท ต่ำสุดที่ 9.75 บาท มูลค่าซื้อขายที่ 95.08 ล้านบาท
2 ส.ค. 2559

ผู้สื่อข่าวรายงานว่า ราคาหุ้นบริษัท จรุงไทยไวร์แอนด์เคเบิ้ล จำกัด (มหาชน) หรือ CTW ณ เวลา 10.51 น. ราคาอยู่ที่ 10.50 บาท ลบ 0.85 บาท หรือ 8.81% สูงสุดที่ 11 บาท ต่ำสุดที่ 9.75 บาท มูลค่าซื้อขายที่ 95.08ล้านบาท ขณะที่ดัชนีตลาดหุ้นไทยโดยรวมลบ 0.39%
 
โดยราคาหุ้นปรับตัวขึ้นแรงหลังบริษัทมั่นใจว่าผลงานปีนี้จะพลิกเป็นบวก ขณะที่เดินหน้าเข้าร่วมประมูลงานหลายโครงการ
นางสาวกาญจนา เอนกวศินชัย เลขานุการ CTW เปิดเผยว่า ปี 2559 มั่นใจผลงานจะพลิกเป็นบวก และตั้งเป้ารายได้เติบโตแบบ Conservative ที่ 10% ต่อปี เมื่อเทียบกับปี 2558 ที่ขาดทุนสุทธิ 98.33 ล้านบาท และรายได้รวมที่ 6.45 พันล้านบาท
โดยในช่วงที่เหลือของปี 2559 บริษัทจะเดินหน้าเข้าร่วมประมูลงานใหม่ๆ หลายโครงการ อาทิ โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน ล่าสุดการไฟฟ้านครหลวง (กฟน.) ช่วงครึ่งปีหลังของปี 2559 จะเปิดประมูลโครงการเปลี่ยนสายไฟฟ้าอากาศเป็นสายไฟฟ้าใต้ดินมูลค่า 1.45 หมื่นล้านบาท (โครงการพระราม 3-โครงการรัชดาภิเษก-อโศก และโครงการรัชดาภิเษก-พระราม 9)
อีกทั้งเตรียมเข้าประมูลในโครงการรถไฟฟ้าสายสีชมพู เหลือง ส้ม และ สีแดงเข้ม จากที่ผ่านมาบริษัทได้รับงานโครงการรถไฟฟ้าสายสีน้ำงินและกำลังทยอยส่งมอบออเดอร์แล้วในปัจจุบัน โดยการเข้าร่วมประมูลงานดังกล่าวบริษัทจะประมูลผ่านผู้รับเหมารายใหญ่ที่เป็นฐานลูกค้าหลักๆ ของบริษัท อย่าง ITD CK STEC UNIQ และกลุ่มผู้รับเหมาขนาดกลาง